Skrywers kan nou inskryf vir die vierde US Woordfees-kortverhaalbundel, wat by die 2019 Woordfees bekend gestel sal word. Du Toitskloof Wyne borg weer die prysgeld van R30 000 vir die wenverhaal. Een van die gepubliseerde verhale sal ook weer met die ondersteuning van kykNET vir die Silwerskermfees as kortfilm ontwikkel word.
“Die Woordfeeskortverhaalbundel se statuur het in die afgelope drie jaar tot dié van literêre instelling gegroei,” sê Saartjie Botha, direkteur van die US Woordfees. “Die hoeveelheid inskrywings groei jaarliks saam met die gehalte van die skryfwerk en die tematiese verskeidenheid in die verhale. Ons is opgewonde om te sien waarmee skrywers vir die 2019-bundel vorendag kom.”
Die skrywers wat in dié bundel opgeneem word, het in die verlede elkeen R4 000 vir hul verhale ontvang, maar danksy Du Toitskloof sal elkeen volgende jaar R5 000 in die sak steek.
“Sedert die verskyning van die eerste Woordfeesbundel in 2016 word van die beste kortverhale in Afrikaans op hierdie wyse gepubliseer,” sê die uitgewersredakteur en sameroeper van die kompetisie, Suzette Kotzé-Myburgh, wat sedert 2016 by dié projek betrokke is. “Die wedstryd het laas jaar gegroei tot ’n rekordgetal van 237 inskrywings, met stewige prysgeld sowel as ’n prestigeryke filmprys wat skrywers kan inpalm. As jy nog altyd jou hand aan ’n kortverhaal wou waag, is hierdie jou kans!”
Skrywers wie se verhale in die bundel opgeneem gaan word, sal by die Woordfeesprogrambekendstelling in November 2018 bekend gemaak word. Die wenverhaal asook die verhaal wat vir ’n verwerking tot kortfilm gekies is, sal eers tydens die bekendstelling van die bundel, gedurende die Woordfees van 1-10 Maart 2019, aangekondig word.